รัฐบาลไทย-ข่าวทำเนียบรัฐบาล-นายกรัฐมนตรีประชุมคณะกรรมการขับเคลื่อน การพัฒนารัฐบาลดิจิทัล ครั้งที่ 1/61 เร่งรัดภาครัฐใช้เครื่องมือและเทคโนโลยีดิจิทัล เพื่อพัฒนากระบวนการทำงานของภาครัฐ
วันศุกร์ที่ 9 มีนาคม 2561
นายกรัฐมนตรีประชุมคณะกรรมการขับเคลื่อน การพัฒนารัฐบาลดิจิทัล ครั้งที่ 1/61 เร่งรัดภาครัฐใช้เครื่องมือและเทคโนโลยีดิจิทัล เพื่อพัฒนากระบวนการทํางานของภาครัฐ
นายกรัฐมนตรีประชุมคณะกรรมการขับเคลื่อนการพัฒนารัฐบาลดิจิทัล ครั้งที่ 1/61 เห็นชอบตั้งคณะอนุกรรมการ 4 ชุด เร่งรัดภาครัฐใช้เครื่องมือและเทคโนโลยีดิจิทัล เพื่อพัฒนากระบวนการทํางานของภาครัฐ เพิ่มประสิทธิภาพ สร้างความโปร่งใส อํานวยความสะดวก ลดภาระประชาชน
วันนี้ (9 มี.ค.61) เวลา 13.30 น. ณ ตึกภักดีบดินทร์ ทําเนียบรัฐบาล พลเอก ประยุทธ์ จันทร์โอชา นายกรัฐมนตรี เป็นประธานการประชุมคณะกรรมการขับเคลื่อนการพัฒนารัฐบาลดิจิทัล ครั้งที่ 1/2561 ซึ่งมีนายวิษณุ เครืองาม รองนายกรัฐมนตรี นายพิเชฐ ดุรงคเวโรจน์ รัฐมนตรีว่าการกระทรวงดิจิทัลเพื่อเศรษฐกิจและสังคม และผู้ที่เกี่ยวข้อง เข้าร่วมการประชุม โดยนายกรัฐมนตรีได้มอบแนวทางขับเคลื่อนประเทศ ทั้งที่เป็นส่วนราชการ ภาคธุรกิจ ประชาชน ด้วยเครื่องมือและเทคโนโลยีดิจิทัลผ่านการบูรณาการการทํางานและมีการเชื่อมโยงข้อมูลซึ่งกันและกัน และต้องสอดคล้องกับยุทธศาสตร์ชาติ โดยมีการกําหนด Roadmap ที่ชัดเจนในแต่ละขั้น ซึ่งการใช้ดิจิทัลจะเป็นเครื่องมือที่ดีในการตรวจสอบและสร้างความโปร่งใสในการบริหารราชการที่รวดเร็ว อํานวยความสะดวก และสร้างความเชื่อมั่นให้แก่ประชาชน และภาคส่วนต่าง ๆ มากขึ้น
ที่ประชุมเห็นชอบให้มีการจัดตั้งคณะอนุกรรมการ 4 ชุด ได้แก่ 1) คณะอนุกรรมการขับเคลื่อนการพัฒนารัฐบาลดิจิทัลด้านการบริการประชาชน เพื่อพัฒนาระบบการให้บริการประชาชนด้วยดิจิทัล เพื่อให้เกิดเป็นบริการแบบเบ็ดเสร็จ ณ จุดเดียว (One Stop Service) 2) คณะอนุกรรมการขับเคลื่อนการพัฒนารัฐบาลดิจิทัลด้านการบริหารราชการแผ่นดิน เพื่อพัฒนาระบบบริหารทรัพยากรภายในองค์กรภาครัฐ 3) คณะอนุกรรมการขับเคลื่อนการพัฒนารัฐบาลดิจิทัลด้านการบริหารจัดการข้อมูลเพื่อการตัดสินใจอย่างมีคุณภาพ เพื่อพัฒนาระบบข้อมูลที่ใช้ในการวางแผนและตัดสินใจของผู้กําหนดนโยบายประเทศ รวมทั้งติดตามประเมินผลการดําเนินงานทุกระดับและทุกมิติ 4) คณะอนุกรรมการขับเคลื่อนการพัฒนารัฐบาลดิจิทัลด้านความมั่นคงปลอดภัยในโครงสร้างพื้นฐานดิจิทัลภาครัฐ เพื่อพัฒนาโครงสร้างพื้นฐานดิจิทัลภาครัฐที่มีความมั่นคงปลอดภัย โดยคณะอนุกรรมการแต่ละชุดจะเป็นรูปแบบของการทํางานอย่างรวดเร็ว และได้รับผลอย่างเป็นรูปธรรม ทั้งนี้ นายกรัฐมนตรีได้มอบหมายให้ฝ่ายเลขานุการหารือกับนายวิษณุ เครืองาม รองนายกรัฐมนตรี อีกครั้ง
พร้อมกันนี้ ที่ประชุมเห็นชอบในหลักการของแนวทางการพัฒนารัฐบาลดิจิทัลทั้ง 4 แนวทาง ได้แก่ 1) แนวทางด้านการบริการประชาชนด้วยดิจิทัล 2) แนวทางด้านการบริหารราชการแผ่นดินด้วยดิจิทัล 3) แนวทางด้านการบริหารจัดการข้อมูลเพื่อการตัดสินใจอย่างมีคุณภาพ 4) แนวทางด้านความมั่นคงปลอดภัยในโครงสร้างพื้นฐานดิจิทัลภาครัฐ โดยมาตรการเร่งด่วนที่ดําเนินการได้ทันทีและจะเห็นผลใน 3 เดือน จะมีระบบที่สามารถวิเคราะห์และแสดงความสัมพันธ์และความซ้ําซ้อนของนโยบายต่าง ๆ และใน 6 เดือน ภาครัฐจะเลิกเรียกสําเนาเอกสารจากประชาชนเมื่อต้องมีการติดต่อหน่วยงานรัฐ เพื่อลดภาระประชาชน อาทิ สําเนาบัตรประชาชน สําเนาทะเบียนบ้าน เป็นต้น ใน 1 ปี จะมีระบบบริหารทรัพยากรภายในองค์กรภาครัฐให้มีการเชื่อมโยงระหว่างหน่วยงานรัฐทั้งประเทศ และมีมาตรฐานการเชื่อมโยงเครือข่ายหน่วยงานภาครัฐกับภาครัฐและเอกชนที่มีความมั่นคงปลอดภัยทั้งรัฐบาล
นอกจากนี้ นายกรัฐมนตรีมีดําริว่า เนื่องจากแต่ละกระทรวงมีการทํางานบริหารเป็นของตนเอง ขอให้คณะกรรมการชุดนี้ เป็นคณะกรรมการกลางในการเชื่อมโยงและบูรณาการข้อมูลที่ไม่ใช่ชั้นความลับ หรือข้อมูลขนาดใหญ่ รวมทั้งจําแนกรูปแบบการทํางานที่สร้างความโปร่งใสอย่างแท้จริง โดยให้มีการศึกษารูปแบบและแนวทางจากต่างประเทศประกอบด้วย โดยคํานึงถึงการแก้ไขปัญหาความเดือดร้อน ลดภาระทั้งในแง่ของค่าใช้จ่ายและระยะเวลาของประชาชนด้วยระบบดิจิทัลเป็นหลัก และให้มีช่องทางการสื่อสาร การเชื่อมต่อให้ประชาชน และสาธารณชนรับทราบอย่างต่อเนื่อง
----------------------------------
กลุ่มประชาสัมพันธ์และเผยแพร่ สํานักโฆษก
(ข้อมูลจากฝ่ายเลขานุการคณะกรรมการขับเคลื่อนการพัฒนารัฐบาลดิจิทัล)